
Para sedhĕrĕk muslimin, Jamaah Jum’at ingkang pinaringan rahmating Gusti 
Allah SWT. 


Minangka pambukaning atur, mangga kita sami tansah ngunjukaken raos 
syukur wonten ngarsa dalem Allah SWT., awit sampun kathah nikmat peparingipun 
dhumateng kula dalasan panjenengan sedaya. Maliginipun nikmat hidayah Islam, 
sĕhat menapa dĕnĕ kesempatan. Sahingga wonten ing wekdal lan ing panggĕnan 
mriki kita taksih saged nindakaken sapĕrangan dhawuhipun Allah SWT., inggih 
menika nindakaken ibadah JunYat kanthi sesarengan (jamaah). Kanthi raos syukur 
ingkang makaten menika mugi Allah SWT., tansah hanambahi nikmat karunianipun 
dhumateng kita sedaya. Aamiin yaa rabbal’alamiin. 

Sak lajengipun, minangka pendĕrĕkipun ingkang tansah setya tuhu, mangga 
sareng-sareng atur shalawat dalasan salam kunjuk dhumateng baginda Rasulullah 
Muhammad SAW, sumarambah dhumateng para keluwarga ahlul baitipun, para 
sahabatipun, para tabi’in, ugi para tabi’utabi’in ngantos dumugi akhir zaman 
samangkĕ. Lantaran makaten mugi kita sadaya badhĕ saged pikantuk safa’atipun 
kanjeng Nabi mbĕnjang wonten ing yaumul maksar. Aamiin yaa rabbal’alamiin. 

Minangka jangkepipun rukun khotbah, al fakir khotib mboten bosen-bosen 
tansah atur pepĕmut dhumateng diri pribadi kula piyambak, sumarambah 
dhumateng para jamaah jum’at, kanthi atur, sumangga tansah ngiyataken iman, 
ningkataken taqwa kita dhumateng Allah SWT., supados iman taqwa kita saged 
mentes lan leres, amrih sami sembada anggĕnipun nindakaken paugeran gesang 
miturut satataning agami Islam. Agami ingkang dipun ridhai Allah SWT. Kanthi 
makaten mugi kita sedaya badhĕ pikantuk kabegjan, kabagyan wiwit ing dunya mriki 
ngantos mbĕnjang ing akhĕrat. Insya allah, aamiin yaa rabbal’alamiin. 

Yektosipun namung kanthi taqwa ingkang saget hanjamin kita sedaya pikantuk 
derajat, panggĕnan ĕngkang minulya, celak kaliyan Allah SWT. Taqwa menika ugi 
minangka panggayuhanipun para Muslim ingkang paling inggil. Awit, kamulyanipun 
manungsa menika sanĕs kabobot saking derajat, pangkat, kasugihan, lan 
pakurmatan, nanging katraju saking ketagwaanipun. Jumbuh kaliyan firmanipun 


Allah SWT: 

Para manungsa kabĕh, Ingsun wis gawĕ sira, wijinĕ saka wong lanang lan wadon, 
lan Ingsun ndadĕkake pirang-pirang bangsa lan golongan supaya padha tepung 
(kenal) siji lan sijinĕ. Denĕ mungguhĕ Allah, sira kang aji dhĕwĕ, yaiku endi kang 
banget bektinĕ (taqwa) ing Allah. Satemenĕ Allah iku Nguningani samu barang tur 
Wicaksana. (QS. Al Hujurat [49] : 13) 


mBoten namung menika, salajengipun inggih kanthi taqwa ugi, Allah SWT 
badhĕ paring ridha dhumateng kita lan Allah badhĕ hambuka kori keberkahanipun 
saking langit lan bumi. 

"Lan saumpana ing negara mau wong-wong padha iman ing Allah lan utusanĕ Allah, 
sarta padha bekti ing Allah, mesthi padha Ingsun wĕnĕhi barokah saka langit lan 
saka bumi, nanging dhĕwĕkĕ padha nggorohakĕ awit saka iku Ingsun banjur 
nurunakĕ siksa marga saka tumindakĕ dhĕwĕ. ” (QS Al A’raaf [7] : 96). 


Wonten ing ayat menika, Allah SWT mungkasi tirmanipun kanthi paring 
pamawas bilih kasangsaran, kacintrakan, musibah, menapadĕnĕ karupekanipun 
manungsa awit saking anggĕnipun sami goroh ing babagan keimanan lan 
ketaqwaanipun dhumateng Allah SWT. 

Hadirin jamaah JunTah rahimakumullah, 


Tiyang taqwa mesthinipun tansah tundhuk lan patuh dhumateng pranatanipun 
Allah SWT. Nundhukaken hawa nafsu lan nyingkiraken sedaya ingkang dados 
geganjelaning manahipun. Pramila anĕh sanget menawi wonten tiyang ingkang 
ngaku taqwa ananging lancang lan nentang pranatanipun lllahi robbi. Rumaos 
sampun mangertosi hakĕkat awon lan saĕ tumrap manungsa. Malah rumaos 
langkung pinter ing samubarang tinimbang Allah SWT. Salajengipun malah wantun 
nyingkiraken pitedah saking Allah SWT (Islam). Malah sami ngajak tiyang sanĕs 
supados nyingkiraken Islam saking panggesanganipun manungsa. 

Menapa mboten namung Allah SWT. kemawon ingkang asifat Yang Mahatahu 
ingkang mangertosi hakĕkat awon lan saĕ tumrapipun manungsa? Kosok 
wangsulipun, pamawas dan pambobotipun manungsa menapa malah mboten asring 
klintu? Kadhang kala, manungsa mawas samubarang menika saĕ, lajeng tuwuh 
raos remen, sanajan sejatosipun malah awon tumrap dirinipun. Sewalikipun, 
manungsa mawas sakalir perkawis menika awon, lajeng tuwuh raos nggething, 
sanajan hakĕkatipun malah saĕ tumrap dirinipun. 

Allah SWT. sampun paring firman ingkang mungelipun: 

....Lan kadhang kala barang kang sira gethingi iku malah becik tumrap sira. 
Lan kadang kalanĕ barang kang sira senengi ing siji perkara; malah perkara iku ala 
tumrap sira kabĕh. Allah iku ngudanĕni, dĕnĕ sira padha ora weruh. (TQS al- 
Baqarah [2]: 216). 

Magepokan kaliyan ayat menika, Imam Ibnu Katsir, wonten ing TafsTr Ibni 
KatsTr ugi negasaken, “WalLahu yalamu wa antum la talamun ngandung makna: 
Panjenenganĕ Allah Mahatahu marang akibat saka perkaranira kabĕh. 
Panjenenganĕ uga Mahatahu marang apa waĕ kang momot kabecikan tumrap sira 
kabĕh ing donya lan akhĕrat. Awit saka iku, tindakana seruanNĕ lan patuhana 
dhawuh-Ĕ supaya sira kabĕh antuk pituduh.” 

Awit makaten, menapa kĕmawon ingkang dipun paringaken dĕning Allah 
tumrap sedaya manungsa ing donya nriki— arupi syariahipun -- mesthi saĕ tumrap 
manungsa lan panggesanganipun. Para manungsa kantun taat lan mujudaken 
syariah menika wau ing panggesanganipun . 

Hadirin Jama’ah Jumah Rahimakumullah 


Ing wekdal umat Islam nembĕ nedhengipun semangat, sengkut gumregut 
ngamalaken Islam, dumadakan wonten gagasan supados piwulangan agami ing 
pawiyatan dipun ilangi. Agami kaanggep cekap dipun wulang wurukaken dĕning 
tiyang sepahipun utawi dipun ajaraken dĕning guru agami ing tataran njaban 
pasekolahan. Alesanipun, menawi agami dipun ajaraken ing pasekolahan, para 
siswa badhĕ kapisah nalika wekdal pelajaran agami. Kanthi makaten sekolah tanpa 
sadar kadakwa sampun ngripta perpecahan. Pelajaran agami ing pasekolahan ugi 
kabobot sampun ngiyataken idĕntitas agami. Miterat sang penggagas, menawi 
agami dipun dadosaken idĕntitas, pramila badhĕ ngiyataken radikalisme. Sawetawis 
menika, radikalisme kadakwa dados undheripun kahancuran negeri mriki. 

Menawi kita gatosaken, substansi gagasan menika mboten sanĕs inggih 
namung sĕkularisme lan sĕkularisasi, ing tlatah pendidikan. Seruan menika 
minangka pambudidaya mapanaken agami namung minangka urusan pribadi (privat 
lan personal). Seruan menika ugi ngajak murih agami mboten dipun katutaken 
wonten ing urusan publik, kalebet kedah dipun singkiraken saking urusan politik. 

Hadirin Jama’ah Jumah Rahimakumullah 


Seruan menika jelas katolak ing ajaran Islam. Awit menapa? Awit malah kita 
sedaya sampun dipun dhawuhi dĕning Allah SWT. murih lumebet ngrasuk Islam 
kanthi kattah, secara keseluruhan, secara total. Allah SWT. sampun paring pepĕmut 
dhumateng kita supados mboten ndhedhĕrĕk napaki langkah-langkahipun sĕtan. 

Hĕ para wong mukmin. Sira padha mlebuwa ana ing agama Islam, ngĕstokna 
sabarang pernatanĕ kabeh, lan aja manut dedalanĕ sĕtan. Satemenĕ sĕtan iku 
tetĕla dadi satrunira. (TQS al-Baqarah [2]: 208). 


Seruan supados ngicali pelajaran agami (Islam) saking kurikulum sekolah 
terang minangka bagian saking lampah napaki langkah lan dalan sĕtan. Alesanipun, 
menika ateges kulo panjenengan sami dipun ajak supados mboten perlu ngrasuk 
Islam kanthi kaffah. Umpami seruan menika dumuginipun saking tiyang kafir, tentu 
wajar. Ananging sewalikipun, tentu anĕh sanget menawi seruan kala wau 
dathengipun saking-lan kadukung- tiyang Muslim. Makaten menika salah 
satunggaling proses dĕislamisasi ingkang kedah kita waspadai. Makaten niku logat 
lagĕyanipun tiyang-tiyang ingkang ngidhap islamophobia. 

Hadirin Jama’ah Jumah Rahimakumullah 


Ing wekdal menika, Islam dipun tuding minangka biang persoalan. Pemicu 
radikalisme, perpecahan, intolĕransi lan sapanunggalanipun. Padahal kita sampun 
sami mangertos, biiih tudingan niku namung minangka tatacara pihakjaban rangkah 
kanggĕ mojokaken Islam utawi ngalang-nglangi geliat umat Islam lan 
kebangkitanipun. Piyambakipun ngajengaken kaum Muslim supados tebih lan 
nebihaken ajaran Islam saking kehidupanipun. Supados pripun? Supados Islam lan 
umat Islam mboten malih ngalang-ngalangi agĕnda liberalisme lan penjajahan Barat. 
Menika persis kados jaman lami ingkang dipun tindakaken dĕning penjajah Belanda 
dhumateng kaum Muslim ingkang sami nentang penjajahan. 

Sumangga tansah dipun inget, bilih Islam dipun turunaken dĕning Allah SWT. 
mboten kanggĕ damel karusakan. Sumangga kagatosaken bilih malah kerusakan 
ing negeri menika awit saking anggĕnipun mboten purun ngetrapaken sistem Islam. 
Pripun hasilipun? Allah sampun mesthĕkaken lumantaran tirmanipun: 

Dĕnĕ sing sapa mlĕngos saka pepĕling Ingsun (Kitab Qur’an) yekti dhĕwĕkĕ 
bakal nduwĕni panguripan kang rupeg. Ing bĕsuk dina qiyamat, wong mau Ingsun 
kelumpukakĕ, nanging mripatĕ wuta. (TQS Thaha [20]: 124). 


Miturut Ibnu Katsir, makna, “mlĕngos saka pepĕling Ingsun” inggih menika; 
nyalahi parintahĕ lan apa waĕ kang Ingsun turunakĕ marang Rasui-Ku, nglalĕkakĕ 
lan nganggo pituduh saka saliyanĕ. (Ibnu Katsir, Tatsir al-Quran al-‘Azhim, V/323). 

Tundhonipun, samput wekdalipun kita sedaya sami wangsul dhumateng Islam. 
Ampun ngantos ajrih dipun celathu dĕning tiyang-tiyang ingkang mboten remen. 
Wigatosipun, bilih sĕtan ngantos kapan kemawon mboten badhĕ lila menawi Islam 
menang lan berjaya. 


Jamaah Jum’at ingkang pinaringan rahmating Gusti Allah SWT. 


Makaten ingkang saged kula aturaken ing khutbah Jum’at menika. 
Hanglenggana bilih sedaya kasampurnan namung kagunganipun Allah SWT. 
samukawis atur kula ingkang leres awit pitedah saking Allah SWT., lan Rasulipun, 
mangga kita gondhĕli kanthi saĕstu. Samukawis atur kula ingkang lepat, awit saking 
kirangipun pangertosan pribadi kula, mangga kita bucal sak tebihipun, lan mugi 
panjenengan sedaya kersa hanglubĕraken samudra pangaksami. 

Pepuntonipun atur, mangga kita pungkasi khutbah menika kanthi ndedonga 
sesarengan, mugi kita sedaya tansah pinaringan panjang yuswa, sĕhat lahir batin, 
mantaat dunia akhĕrat. Pinaringan hidayah, inayah lan kekiyatan, sahĕngga saged 
dados pĕranganipun ahli dhakwah, ingkang tansah sengkut ngrembakakaken 
jejegipun syariat agamani Islam ing salebeting daulah Islamiyah, tansah setya tuhu 
dhumateng patuladhanipun kanjeng Nabi Muhammad SAW. ngantos puput yuswa 
kanthi kawontenan husnul khatimah, aamiin ya rabbal’alamiin. 

